อเบอร์ดีนชูยูโรบอนด์ผลตอบแทนดี-เสี่ยงต่ำ
บลจ.อเบอร์ดีน เปิดตัวกองทุนใหม่ลงทุน "ตราสารหนี้ยูโร ไฮ ยิลด์" เปิดขาย 6-20 ต.ค.นี้
8 ต.ค. 2557

บลจ.อเบอร์ดีน เปิดตัวกองทุนใหม่ลงทุน "ตราสารหนี้ยูโร ไฮ ยิลด์" เปิดขาย 6-20 ต.ค.นี้
นายพงค์ธารินทร์ ทรัพยานนท์  หัวหน้าฝ่ายตราสารหนี้ประจำประเทศไทย บริษัทหลักทรัพย์จัดการกองทุน (บลจ.) อเบอร์ดีน (ประเทศไทย) กล่าวว่า บลจ.อเบอร์ดีน เปิดตัวกองทุนเปิด อเบอร์ดีน ยูโร ไฮยิลด์ บอนด์ ฟันด์ เสนอขายครั้งแรกระหว่างวันที่ 6-20 ต.ค.2557 โดยมีมูลค่าขั้นต่ำของการลงทุนครั้งแรกเท่ากับ 510,000 บาท เป็นโอกาสสำหรับนักลงทุนภายในประเทศที่จะกระจายการลงทุนไปลงทุนในตราสารหนี้ ยูโร ไฮ ยิลด์ ซึ่งผลตอบแทนน่าสนใจและจะป้องกันความเสี่ยงจากอัตราแลกเปลี่ยนประมาณ 85-90%
นอกจากนี้ตราสารหนี้เหล่านี้มีปัจจัยพื้นฐานที่ยังแข็งแกร่ง รวมถึงตราสารหนี้ ยูโร ไฮ ยิลด์ มีคุณภาพที่สูงกว่าและมีอายุเฉลี่ยของตราสารหนี้ที่สั้นกว่า เมื่อเทียบกับตราสารหนี้ในประเภทเดียวกันของสหรัฐ
กองทุนดังกล่าวจะลงทุนในหน่วยลงทุนของกองทุนอเบอร์ดีน โกลบอล–ซีเล็ค ยูโร ไฮ ยิลด์ บอนด์ ฟันด์ มีเป้าหมายสร้างผลตอบแทนที่น่าสนใจในระยะยาว ปัจจุบันกองทุนหลักมีการกระจายการลงทุนในตราสารหนี้ ยูโร ไฮ ยิลด์ ประมาณ 120 ตัว เป็นตราสารหนี้ที่ออกโดยบริษัทในกลุ่มประเทศยุโรป รวมทั้งในประเทศอังกฤษ โดยในปัจจุบันให้ผลตอบแทนที่สูงถึง 6.45% ซึ่งสูงกว่าพันธบัตรรัฐบาลและสูงกว่าเกณฑ์มาตรฐานถึง 3.97% ข้อมูล ณ สิ้นเดือนก.ย.2557
นายพงค์ธารินทร์ กล่าวว่า ผลตอบแทนดังกล่าวมาจากการลงทุนในตราสารหนี้ที่ได้รับการจัดอันดับความน่าเชื่อถือระดับ B ในสัดส่วนประมาณ 2 ใน 3 ของพอร์ตการลงทุน ซึ่งอเบอร์ดีนมองว่าระดับราคาของตราสารหนี้ในกลุ่มระดับความน่าเชื่อถือนี้ยังน่าสนใจ เนื่องจากมีนักลงทุนติดตามค่อนข้างน้อย จึงเป็นโอกาสที่ดีสำหรับผู้จัดการกองทุนที่เน้นการวิเคราะห์ ตราสารหนี้เป็นรายตัว รวมถึงตราสารหนี้ในระดับความน่าเชื่อถือนี้ มีความอ่อนไหวต่อการปรับขึ้นอัตราดอกเบี้ยที่น้อยกว่าพันธบัตรรัฐบาล และที่สำคัญทางอเบอร์ดีนจะเน้นความสำคัญในการวิเคราะห์ ตรวจสอบตราสารหนี้อย่างละเอียดทุกครั้งก่อนการลงทุน
นอกจากนี้ตราสารหนี้ ยูโร ไฮ ยิลด์ ส่วนหนึ่งมาจากอัตราการผิดนัดชำระหนี้ที่อยู่ในระดับต่ำเพียง 1.4% รวมถึงอัตราเงินเฟ้อในยุโรปยังอยู่ในระดับต่ำเพียง 0.4% และมีหลายประเทศที่มีความเสี่ยงทางเศรษฐกิจที่จะเข้าสู่ภาวะถดถอยอีกครั้ง ทำห้ความเสี่ยงของการปรับขึ้นของอัตราดอกเบี้ยและต้นทุนการกู้ยืมยังอยู่ในระดับต่ำ อีกทั้งยังมีความเสี่ยงต่ำกว่าการลงทุนในหุ้น
นายเดวิด ลอยด์-โนแลน ผู้เชี่ยวชาญด้านการลงทุนในตราสารหนี้ของอเบอร์ดีน กล่าวว่า นโยบายการคงสภาพคล่องของธนาคารกลางยุโรปเอื้ออำนวยต่อสินทรัพย์ประเภทตราสารหนี้ ยูโร ไฮ ยิลด์ และการอัดฉีดสภาพคล่องของรัฐจะกระตุ้นราคาตราสารหนี้ในกลุ่มนี้ต่อไป อัตราการผิดนัดชำระหนี้ของผู้ออกตราสารอยู่ในระดับต่ำและคาดว่าน่าจะอยู่ในระดับต่ำเช่นนี้ต่อไปอีกอย่างน้อย 2-3 ปี เนื่องจากว่ามีตราสารหนี้ที่ครบกำหนดไถ่ถอนจำนวนค่อนข้างน้อยในระยะ3 ปีข้างหน้า และความสามารถในการชำระดอกเบี้ยอยู่ในระดับสูง ปัจจัยหลังนี้ยังได้แรงหนุนจากอัตราดอกเบี้ยที่ลดลง ซึ่งบริษัทจะสามารถลดต้นทุนของดอกเบี้ยได้ โดยการออกตราสารหนี้ใหม่เพื่อการไถ่ถอนหนี้เดิม
ทั้งนี้ บลจ.อเบอร์ดีนได้จัดโปรโมชั่นพิเศษในช่วงการเสนอขายครั้งแรก  รับฟรีหน่วยลงทุนอเบอร์ดีน แคช ครีเอชั่น มูลค่า 1,000 บาท เมื่อลงทุนทุก ๆ 500,000 บาท ในกองทุนเปิด อเบอร์ดีน ยูโร ไฮยิลด์ บอนด์ ฟันด์